DIE afgelope week het ons baie tyd op die houtplatform bestee en net oor die see sit en tuur met die wonderlike weer wat ons ervaar het. Ons het onsself verbeel ons kon van die Chinese vissersbote sien wat net buite ons gebiedwater visvang. Hoop maar net die regering het die politieke wil om drastiese stappe te doen. Maar ons is mos 'n vriend van China, of hoe?
Gepraat van die politiek - iets wat ons hier in die Watergat laat rooi sien het (dis nou benewens die Lions-vlag wat ene Chris Lourens Potgieter rondgeswaai het na die wedstryd teen die Blues), was die verklaring van die ANC-jeugliga dat hulle in die toekoms rugbywedstryde gaan ontwrig. Ons kan verstaan dat baie nog gedoen kan word om rugby (en ander sportsoorte) op grondvlak te transformeer.
Adjunk-minister Gert Oosthuizen het dit onlangs op RSG goed verduidelik, en ek moet sê, ek verstaan dit nou baie beter. 'n Belangrike element is dat die regering die sportliggame nou wil dwing om te doen wat hulle self onderneem het om te doen. Net jammer ene Fikile Balula doen dit op so 'n "f*k julle" manier dat dit nie maklik is om te verteer nie en gevoelens wakker maak wat liewer kon gebly het.
Nou kom die Jeugliga nog by en lê hulle eiertjie. Of sal ek liewer sê vrot volstruiseier. Die Jeugliga wat onlangs deur ene Fikile Balula gelei is, honderdduisende rande uitgemors het en deur Julius Malema deur sy agterent getrek is voordat hy padgegee het. 'n Jeugliga wat met moeite weer op die been gebring is, en nou politieke bollie die wêreld in spuit om relevant te probeer wees. Die meeste van sy lede het geen koekken kloe van die onderhandelde skikking van die vroeë negentigs nie, nog minder van die bepalings van die grondwet. Al wat hulle weet, is wat Julius en sy rooi bende flentergatte doen, moet hulle beter doen om stemme te trek. En in die proses beskadig hulle rasseverhoudings tot op die rand van onherstelbaar.
"Kan julle julle voorstel," het Pottie daarop gewys, "wat gaan gebeur indien die jeugliga by Kingspark of Ellispark, of Loftus, opdaag tydens 'n Super 15 of Curriebeker-wedstryd en op die veld hardloop. Of buite die stadion dinge aanvang soos die betogende studente op die kampusse? Dit gaan mos gevoelens in rugby-ondersteuners se binnestes wakker maak wat moeilik gestuit kan word. Dit gaan oorlog wees."
Genoeg daarvan. Kom ons hoop die regering het die (geykte en skaars) politieke wil om dit te keer.
Ons glimlag van die week kom van Gert Smallberger van Nelspruit wat elke Meimaand Suidkus toe kom, en minstens elke tweede dag hier 'n skuimkop kom drink. Hy hou van die atmosfeer, sê hy. Hy het vertel van Jan, 'n prokureursklerk, wat met 'n blou oog op kantoor kom. "En dit" vra sy kantoormaat.
"Man, ek is nou net met die vuis geslaan deur 'n vrou in die hysbak." "Hoe so?" vra die maat. "Die vrou was baie mooi gebou, en ek kon nie help om na haar mooi borsmaat te kyk nie.